Muzeul Hărţilor şi Cărţii Vechi, găzduit într-o vilă interbelică în stil mediteraneean cu influenţe gotic – hispanice, va fi consolidat, restaurat şi extins
Muzeul Hărţilor şi Cărţii Vechi va fi consolidat, restaurat şi extins, reprezentanţii instituţiei anunţând că a fost semnat contractul de finanţare din fondul Timbrul Monumentelor Istorice (Subprogramul Proiectare – elaborarea documentaţiilor tehnice pentru intervenţii asupra monumentelor istorice), instituţia finanţatoare fiind Institutul Naţional al Patrimoniului, din cadrul Ministerului Culturii, transmite News.ro.
Muzeul Hărţilor şi Cărţii Vechi este găzduit într-o vilă interbelică, apreciată ca "una dintre cele mai reprezentative lucrări realizate în stilul mediteraneean, având influenţe gotic – hispanice şi Neo-Mudéjar" (Mădălin Ghigeanu, "Curentul Mediteraneean în arhitectura interbelică românească", 2022). Este în proprietatea statului şi se află pe strada Londra din Bucureşti, fiind un monument istoric reprezentativ pentru patrimoniul cultural local (înscrisă ca monument cu codul B-II-m-B-19094 în Lista monumentelor istorice 2015).
În ultimii ani, exteriorul clădirii muzeului a început să se deterioreze şi este nevoie de intervenţii atât pentru consolidarea şi restaurarea imobilului, cât şi pentru extindere şi reorganizare. Primul pas spre toate acestea este realizarea unor cercetări, evaluări şi propunerea unor soluţii tehnice care vor fi finanţate din fondul Timbrului Monumentelor Istorice.
Proiectul se va desfăşura în perioada martie – noiembrie 2024 şi presupune realizarea documentaţiei şi expertizei tehnice necesare pentru lucrări ulterioare de conservare, consolidare, restaurare şi extindere a clădirii Muzeului Hărţilor.
Un alt scop al proiectului este desfăşurarea de activităţi educative pentru copii; atelierele vor avea teme referitoare la necesitatea protejării patrimoniului imobil şi a celui natural urban, precum şi la implicarea tinerilor în protejarea patrimoniului prin includerea unor studenţi în practică pentru realizarea documentelor de expertiză.
Proiectul aduce în prim-plan obiectivele prioritare ale INP ale apelului TMI I-2024 şi anume scoaterea din pericol a monumentelor istorice periclitate precum şi angajarea comunităţilor patrimoniale şi a comunităţilor locale în protejarea monumentelor istorice.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank